Tavoitteet 6. luokka

Oppilas tuntee opiskeltavan uskonnon perusrakenteen ja ymmärtää sen merkityksen opin lähteenä.

Oppilas osaa antaa esimerkkejä uskonnollisesta kielestä ja sen vertauskuvallisuudesta.

Oppilasta harjoittelee tunnistamaan ja arvioimaan uskontoihin liittyvää uutisointia ja tutustuu ajankohtaisiin uskontoon liittyviin aiheisiin mediassa. Oppilas etsii uskontoon ja katsomuksiin liittyvää tietoa ja arvioi sen luotettavuutta.

Oppilas tuntee pääpiirteittäin opiskeltavan uskonnon olemuksen.

Oppilas osaa kuvata eri uskontoja ja uskonnottomuutta Euroopassa. Oppilas osaa kuvata juutalaisuuden, kristinuskon ja islamin pääpiirteitä sekä niiden keskeisiä suhteita.

Oppilas osoittaa kunnioitusta omaa ja toisen pyhää kohtaan sekä osaa käyttäytyä asianmukaisesti erilaisissa uskonnollisia elementtejä sisältävissä tilanteissa.

Oppilas tunnistaa uskontoja ja katsomuksia yhdistäviä eettisiä periaatteita.

Oppilas ymmärtää ihmisoikeuksiin ja erityisesti YK:n Lapsen oikeuksien sopimukseen sisältyviä arvoja yksilön ja yhteisön näkökulmasta.

Oppilas arvioi tekemiään valintoja ja pohtii toiminnan taustalla vaikuttavia arvoja eettisten periaatteiden ja kestävän tulevaisuuden näkökulmasta.

**Sisällöt UO 6. luokka**

-Ortodoksisen kirkon olemus katolisena ja apostolisena yhteisönä
-Liturgiikka opetuksen ilmentäjänä; mysteeriot ja pyhät toimitukset, ajan pyhittäminen, paasto ja rukous, jumalanpalveluselämä, liturginen esineistö, kirkkotaide ja -musiikki, liturginen käsitteistö ja kieli
-Ortodoksinen koululaisjumalanpalvelus, muut uskonnolliset tilanteet ja tilaisuudet
-Uskonto mediassa ja populaarikulttuurissa, erityisesti ortodoksista kirkkoa koskeva uutisointi Suomessa sekä median välittämien arvojen ja ortodoksikristillisten arvojen vertailua
-Eri uskontojen ja katsomusten keskeisten piirteiden vertailua; käsitteitä ja symboleita, juhla- ja rukousperinne, uskontunnustus, suhde pyhien kuvalliseen ilmaisemiseen, suhde Kristukseen ja Jumalansynnyttäjään, askeettinen perinne, kultainen sääntö
-Eurooppalaiset arvot, uskontodialogi, uskonnollinen symbolismi yhteiskunnassa
-Ajankohtaisia eettisiä kysymyksiä Kirkon opetuksen näkökulmasta